Prokureur (38) beswyk aan skietwonde ná rooftog | Netwerk24
Deur Dennis Delport 19 Oktober 2020 14:09
Gerrit Stander (38) saam met sy dogter. Stander is noodlottig gewond in 'n rooftog by sy huis op 'n kleinhoewe in Plaston in die Witrivier-omgewing. Foto: Facebook
'n Prokureur van Mbombela in Mpumalanga is Maandagoggend op die operasietafel dood, nadat hy drie keer raakgeskiet is toe rowers toegeslaan het by sy huis op 'n kleinhoewe in Plaston in die Witrivier-omgewing.
Gerrit Stander (38) is in die vroeë oggendure in die teenwoordigheid van sy vrou en agtjarige dogter raakgeskiet tydens 'n skermutseling met 'n bende rowers, volgens die plaaslike gemeenskapspolisiëringsforum (GPF).
Kol. Donald Mdhuli, provinsiale polisiewoordvoerder, het bevestig die polisie ondersoek 'n saak van roof en moord.
"Niemand is tot dusver in hegtenis geneem nie," sê hy.
Volgens Jacques Slabbert, GPF-lid wat ook namens die familie praat, het die rowers die hoewe se grensdraad geknip en die deur van die huis afgeskop om toegang te verkry.
"Gerrit en die rowers was in 'n skermutseling betrokke toe vyf skote afgevuur is. Drie skote het Gerrit getref, in die lewer, longe en arm.
Slabbert sê Gerrit se vrou, Yolandi, het alarm gemaak en Gerrit se broer, Christiaan, wat in 'n ander huis op dieselfde kleinhoewe woon, het hulle te hulp gesnel. Hy het het met sy broer na die hospitaal gejaag," sê Slabbert.